کٲشرِ افسانُک سفر روٗد تھزرن کُن جٲری۔ افسانہٕ نگارن ہُند اکھ کاروان آو بارسَس ۔ اتھ کاروانس منز روٗدۍ نٔوۍ نٔوۍ تخلیق کار تہ شٲمل سپدان۔ افسانہٕ نٔویسی ہٕندِس مٲدانس منز سپٕدۍ نٔوۍ نٔوۍ تجرُبہٕ۔ ترقی پسند تحریکہ ہٕندِس اثرس تحت لیکھنہٕ آمتٮ۪و افسانو پتہٕ آیہ جدیدیتکِس رحجانس تحت تہ افسانہٕ لیکھنہٕ ۔ موضوع تہٕ اسلوٗبٕکۍ نٔوۍ نٔوۍ تجربہٕ آیہ کرنہٕ۔ تمثیلی، علامتی تہٕ ورگہٕ اظہار آو کامہ لاگنہٕ۔ افسانہٕ نگارو ورتوو خۅد کلٲمی تہٕ خٲلص مکالمٲتی ول تہ۔ داستانن منز ورتاونہٕ آمٕتۍ اسطوٗر تہٕ ا سطوٗری کردار ورتٲوِتھ افسانہٕ لیکھنٕچہ معنہ ساوِ تہٕ پھروٗژ کو ششہ تہ کرٮ۪کھ۔ افسانہٕ نگارن ترٲو نہٕ صرف سماجہ کِس بلکہ فردٕ سٕندِس اندروٗنس تہ نظر ۔ انسانہٕ سٕندٮ۪ن اندرٹٮ۪ن تہٕ ویکھژارن دیتُن کھۅلُو۔ یۅہے مواد تخلیق کٲری ہٕندِس قٲلبس منز شیرِتھ تھُرِن نٔوۍ نٔوۍ افسانہٕ۔ نوٮ۪ن تہٕ پرانٮ۪ن قدرن لٔج ٹھۅل، نوِ تہٕ پرانہ پُیہ ہٕندٮ۪و تضادو کٔرۍ نٔوۍ مسلہٕ پٲدٕ، ساینسی ترقی سٍتۍ بنیاے زندگی منز آرامٕکۍ تہٕ آسٲیشہ ہٕندۍ نٔوۍ نٔوۍ سامانہٕ ، انسانس گۅو دولتُک پیپاس اگادِ، یہ پیپاس ہومراونہٕ باپتھ پیوس دۅہس راتس وۅٹہٕ پونز لاگُن، سورُے پاتھیوس مگر اکہ بے انتہا دولتہٕ نِش چھۅلُن اتھٕ ، سۅگٔیہ فُرصتھ ، فراغتھ تہٕ کلہُم پٲٹھۍ سکو ن ۔ تمۍ یودوَے زمینی تہٕ زمٲنی دورِرس کانٕلۍ تٲرِتھ دوٗرِکۍ نکھٕ أنۍ مگر دِلن لوگُس دوٗرٮ۪ر۔ بے فُرصتی ہُند یہ ہوا نوا چھُ دوٗر گامن گُٹھن تہ ژھٹھ کڈنہ لوگمُت۔ وۅنۍ چھَنہٕ انسانس انفارمیشن ٹٮ۪کنولوجی ہٕندِس یتھ انقلٲبی دورس منز طویل دٔلیلہٕ ، زیٹھۍ داستان تہٕ صفہٕ وادن پٮ۪ٹھ واشرِتھ افسانہٕ پرنس سمنب فُرصتھ۔ ناولہ ہٕنز تہ چھے یِہے صورتِ حال ۔ اوَے بدلٲوۍ ضروٗرتہٕ مطٲبق واریہو ادبی صِنفو وِیہہ ۔ تِہُند باڈو آو ژۅمراونہٕ تہٕ بعض صورتن منز آیکھ ہیت تہ بدلاونہٕ۔ کٲشرِ زبٲنۍ منز آیہ طویل آزاد نظمو پتہٕ مۅخصر تہٕ مۅخصر ترین نظمہٕ تہ لیکھنہٕ۔ یی سپُد افسانس سٍتۍ تہ ۔ گۅڈٕ گۅڈٕ آیہ زیٹھۍ بلکہ واریاہ زیٹھۍ افسانہٕ وجودس، تمہ پتہٕ مۅخصر افسانہٕ تہٕ مۅخصر افسانو پتہٕ گوو سٮ۪ٹھاہ ژھۅٹٮ۪ن افسانن ہُند رواج ، یِمن مِنی افسانہٕ یا پوسٹ کارڈ افسانہٕ تہ ونان چھِ، یِمو منز واریاہ افسانہٕ صرف کینژنٕے سٔطرن پٮ۪ٹھ پھٔہلِتھ چھِ۔پتھ کُن گُذریمتٮ۪ن ترٮ۪ن دٔہلٮ۪ن دوران لیوٗکھ کٲنسہ کٲنسہ افسانہٕ نگارن منٔزۍ مٔنزۍ مِنی افسانا تہ۔ واریاہ افسانہٕ نگار آیہ بارسس یِمو صرف مۅخصر تہٕ سٮ۪ٹھاہ مۅخصر افسانے یٲتۍ لیکھۍ۔ شاید اوس تِمو ژرُژمُت زِ یہ چھے وقتٕچ منگ تہ تہٕ مۅخصر کتھ چھے ہمیشہ ژ ور معنہ تھاوان تہٕ تہدار آسان۔ہُپٲرۍ ٲسۍ باقٕے مُلکی تہٕ غٲر مُلکی زبانن منزتہ مِنی افسانہٕ لیکھنٕکۍ تجربہٕ تہ پاسہٕ درامٕتۍ۔ سانٮ۪و واریہو افسانہٕ نگاروکور اور کُن ژ ور توجہ،یِمن منز چھِ مثالے رحیم رہبر، نذیر جہانگیر، محی الدین ریشی، مُشتاق مہدی، سید یعقوب دِلکش، مُشتاق احمد مُشتاق، ناصِر منصوٗر، عبدالاحد وٲحِد ،رشید سرشار، غلام محمد مٲہر، رتن جوہر، اوتارہوگامی، وجے ساگر، مکھن لال پنڈِتاتہٕ اشوک کول بیترِ۔ پنڈِتا صٲبس چُھ پنُن اکھ خاص ڈِکشن، تِہندۍ طویل افسانہٕ چھِ گٲمی زندگی وحاطہٕ کران ، وۅں گو مۅخصر افسانہٕ لیکھان لیکھان چھِ انسان سٕندٮ۪ن نفسیٲتی اندرٹٮ۪ن تہ کھۅلو دِوان ۔